钦定古今图书集成/明伦汇编/宫闱典/第132卷 > 侯显
## 钦定古今图书集成/明伦汇编/宫闱典/第132卷 > 侯显

按《明外史宦官传》：“显永乐初为司礼少监。帝闻乌思
藏僧尚师哈立麻有道术，善幻化，欲致一见，因通迤
西诸蕃，乃命显赍书币往迓，选壮士健马护行。元年
四月奉使，陆行数万里。至四年十二月始与其僧偕
来，诏驸马都尉沐昕迎之。帝延见奉天殿，宠赉优渥，
仪仗鞍马什器多以金银为之，道路烜赫。五年二月”，
建普度大斋于灵谷寺，为高帝、高后荐福。或言“卿云、
天花、甘露、甘雨、青鸟、青狮、白象、白鹤及舍利祥光，连日毕见”，又闻梵呗天乐，自空而下。帝益大喜，廷臣表
贺，学士胡广等咸献《圣孝瑞应歌诗》。乃封哈立麻万
行具足、十方最胜圆觉妙智慧善普应祐国演教如
来大宝法王、西天大善自在佛、领天下释教，给印诰，
制如诸王。其徒三人亦封灌顶大国师，再宴奉天殿。
显以奉使劳，擢为太监。六年正月始遣中官送哈立
麻归。后帝闻西僧尚师昆泽思巴亦有道术，征至京，
礼而封之与哈立麻亚。由是，诸藏僧徒络绎奉贡。封
王者五，封大国师，“国师”者不可悉数。其徒利中国财
物，益往来不绝。有司供亿车马人徒，西鄙为告病。时
郑和已下西洋，傅安、陈诚已通西域，独西蕃尼八剌、
地涌塔二国未通声教，并欲臣服之。十一年春命显
赍敕行颁赐其君长尼八剌王沙的。新葛大喜，遣使
随显入朝，表贡方物。诏封国王，赐诰印。十三年七月
帝欲通榜葛剌诸国，复命显率舟师以行。其国即东
印度之地，去中国绝远。其王赛弗丁礼使者甚恭，旋
遣使贡麒麟及诸方物。帝大悦，锡予有加。榜葛剌之
西，有国曰“沼纳朴儿”者，地居五印度中，古佛国也。其
王亦不剌金数举兵相侵。赛弗丁惧，使使告于朝。十
八年九月命显往赐金币，谕令罢兵，亦不剌金听命。
帝广通四裔，奉使者多用中贵，西洋则郑和、王景弘，
西域则李达，迤北则海童，而西蕃多以属显。宣德二
年二月，宣宗以初登大宝，未尝通使外蕃，遣显赐诸
蕃并及尼八剌地、涌塔二国。显遍历乌斯藏、必力工、
瓦灵藏、思达藏，颁赐阐化、阐教、赞善、辅教四主及二
国君长而还。途遇寇劫，督将士力战，多所斩获。还朝，
录功陞赏者四百六十馀人，显有才辨，强力敢任，五
使绝域，未尝辱命，威名与《郑和》亚。